E-tol: ‘Regering nie van plan om dit te skrap’Argieffoto Dit is duidelik dat die regering glad nie van plan is om die omstrede e-tol-stelsel in Gauteng te skrap nie. “ŉ Oplossing vir e-tol moet as ŉ saak van dringendheid gevind word,” het Fred Nel, die DA se woordvoerder vir paaie en vervoer in Gauteng, gesê. Die minister van vervoer, Fikile Mbalula, het Donderdag aangekondig dat die spertyd om ŉ aankondiging oor die e-tol-stelsel te maak, aangeskuif is om belangegroepe meer tyd te gee om te beraadslaag. “Mbalula het geen aanduiding gegee oor wanneer dit sal gebeur nie,” het Nel gesê. David Makhura, premier van Gauteng, het tydens ’n vraag-en-antwoord-sessie vroeër vandeesmaand in die wetgewer aangedui dat dit nie nodig is om ’n interregeringsgeskil te verklaar nie. “Dit is duidelik dat die ANC-regering absoluut geen planne het om e-tol in Gauteng af te skaf nie. Die DA was nog altyd gekant teen die implementering van e-tol, aangesien dit ’n onbillike belastinglas op ons reeds oorbelaste inwoners is,” het Nel gesê. Indien ’n klein persentasie van die brandstofheffing van die begin af vir die projek aangewend was, kon dit al afbetaal gewees het. “In plaas daarvan is die brandstofheffing gebruik vir reddingsboeie vir wanbestuurde ondernemings in staatsbesit. “Indien die invorderingskontrak nie hernu was nie, sou dit Sanral meer as R600 miljoen per jaar kon bespaar, wat die e-tol-lenings kon afbetaal. Die DA sal voortgaan om druk op die regering te plaas om ŉ manier te vind om met die e-tol-stelsel weg te doen.” Pres. Cyril Ramaphosa het vroeër ŉ taakspan bestaande uit Mbalula, Tito Mboweni, die minister van finansies, en David Makhura, Gautengse premier, aangestel om ŉ oplossing vir die krisis oor die e-tol-stelsel te vind.